На основу члана 32. и члана 66. став 3. Закона о локалној самоуправи (''Службени гласник РС'', број 129/2007, 83/2014-други закон, 101/2016-други закон и 47/2018), члана 191. став 3. члана 204. став 2. и члана 212. став 2. Закона о накнадама за коришћење јавних добара (''Службени гласник РС'', број 95/2018 и 49/2019) и члана 37. Статута Града Ниша (''Службени лист Града Ниша'', број 88/2008, 143/2016 и 18/2019),

Скупштина Града Ниша, на седници од \_\_\_.\_\_\_. 2019. године, донела је

**ОДЛУКУ**

**О НАКНАДАМА ЗА КОРИШЋЕЊЕ ЈАВНИХ ПУТЕВА ЗА ТЕРИТОРИЈУ ГРАДА НИША**

I ОПШТЕ ОДРЕДБЕ

**Члан 1.**

 Овом одлуком утврђују се накнаде за коришћење јавних путева (у даљем тексту: општинских путева и улица) за територију Града Ниша и то: висина, начин утврђивања и плаћања и друга питања од значаја за утврђивање и плаћање накнаде за коришћење општинских путева и улица на територији Града Ниша.

**Члан 2.**

Накнаде за коришћење општинских путева и улица су:

1) накнада за ванредни превоз, и то за:

(1) прекорачење дозвољене димензије;

(2) прекорачење дозвољене укупне масе;

(3) прекорачење дозвољеног осовинског оптерећења;

2) накнада за постављање рекламних табли, рекламних паноа, уређаја за обавештавање или оглашавање поред општинског пута и улице, односно на другом земљишту које користи управљач;

3) накнада за коришћење делова путног земљишта општинског пута и улице и другог земљишта које користи управљач;

4) накнада за постављање водовода, канализације, електричних водова, електронске комуникационе мреже, топловода и сл. на општинском путу и улици.

Општински пут и улица је пут у смислу закона којим се уређују јавни путеви.

II. НАКНАДА ЗА ВАНРЕДНИ ПРЕВОЗ

**Члан 3**.

Обвезник накнаде за ванредни превоз је лице коме је издата дoзвoла зa oбaвљaњe вaнрeднoг прeвoзa у складу са законом којим сe уређују јавни путеви.

**Члан 4.**

Oсновица и висина накнаде за ванредни превоз прописана је и наплаћује се у складу са законом којим се уређују накнаде за коришћење јавних добара.

Накнаду за ванредни превоз решењем утврђује Јавно предузеће које је основано за обављање делатности управљања општинским путевима и улицама на територији Града Ниша (у даљем тексту: Управљач) у року од осам дана од дана подношења захтева.

Утврђена обавеза из става 2. овог члана плаћа се пре отпочињања ванредног превоза, а најкасније у року од 15 дана од дана утврђивања висине накнаде.

III. НАКНАДА ЗА ПОСТАВЉАЊЕ РЕКЛАМНИХ ТАБЛИ, РЕКЛАМНИХ ПАНОА, УРЕЂАЈА ЗА ОБАВЕШТАВАЊЕ ИЛИ ОГЛАШАВАЊЕ ПОРЕД ОПШТИНСКОГ ПУТА И УЛИЦЕ, ОДНОСНО НА ДРУГОМ ЗЕМЉИШТУ КОЈЕ КОРИСТИ УПРАВЉАЧ

**Члан 5.**

Обвезник накнаде за постављање рекламних табли, рекламних паноа, уређаја за обавештавање или оглашавање поред, односно на општинским путевима и улицама, односно на другом земљишту које користи Управљач (у даљем тексту: накнада за постављање средстава за оглашавање поред општинског пута и улице) је лице које је поставило средство за оглашавање на основу плана постављања средстава за оглашавање на општинским путевима и улицама, након спроведеног поступка јавног конкурса, односно кроз реализацију пројекта јавно-приватног партнерства са елементима концесије.

Ближи услови и критеријуми за спровођење јавног конкурса, односно за реализацију пројекта јавно-приватног партнерства са елементима концесије, као и начин одређивања накнада за постављање средстава за оглашавање поред општинског пута и улице прописују се посебном одлуком којом се уређује оглашавање на територији Града Ниша.

**Члан 6.**

Основица накнаде за постављање средстава за оглашавање поред општинског пута и улице је укупна површина свих страна за оглашавање постављеног средства за оглашавање изражена у метрима квадратним (м2).

**Члан 7.**

Висина минималне накнаде за постављање средстава за оглашавање поред општинског пута и улице је 17,00 динара по м2 дневно.

**Члан 8.**

Накнадa за постављање средства за оглашавање поред општинског пута и улице, утврђује се приликом закључивања уговора са обвезником накнаде, по окончаном јавном конкурсу, односно уговора о јавно – приватном партнерству, у складу са одлуком којом се уређује оглашавање на територији Града Ниша.

IV. НАКНАДА ЗА КОРИШЋЕЊЕ ДЕЛОВА ПУТНОГ ЗЕМЉИШТА ОПШТИНСКОГ ПУТА И УЛИЦЕ И ДРУГОГ ЗЕМЉИШТА КОЈЕ КОРИСТИ УПРАВЉАЧ

**Члан 9.**

Обвезник накнаде за коришћење делова путног земљишта општинског пута и улице и другог земљишта које користи Управљач (у даљем тексту: накнада за коришћење делова путног земљишта), а које је у општој употреби је корисник тог земљишта.

**Члан 10.**

Основица накнаде за коришћење делова путног земљишта је метар квадратни (м2) путног земљишта у зависности од значаја пута, а које обвезник накнаде користи за приступ и изградњу бензинских станица, хотела, мотела, ресторана, ауто сервиса, продавница, стоваришта, мегамаркета и других комерцијалних објеката, осим домаћинстава.

**Члан 11.**

Висина накнаде за коришћење делова путног земљишта и другог земљишта које користи управљач, зависно од површине коришћеног земљишта и значаја општинског пута и улице, дата је у табели:

|  |  |
| --- | --- |
| Површина коришћеног путног земљишта | Износ накнаде (динара/м² коришћеног путног земљишта) |
| Општински пут | Улица којом се креће јавни градски превоз | Улица којом се не креће јавни градски превоз |
| 1 | до 50 м2 | 400,00 | 400,00 | 160,00 |
| 2 | 51-250 м2 | 240,00 | 240,00 | 100,00 |
| 3 | 251-500 м2 | 120,00 | 120,00 | 50,00 |
| 4 | преко 500 м2 | 60,00 | 60,00 | 25,00 |

Обрачун износа накнаде из става 1. овог члана врши се тако што се прво обрачунају износи из ниже групе, а онда износи из више групе, уколико површина коришћеног земљишта прелази површину од 50 м2, 250 м2, или 500 м2.

Обрачун површине коришћеног путног земљишта, а које обвезник накнаде користи за приступ и изградњу објекта, врши се на основу техничке документације, или мерењем на лицу места, уколико није могуће доћи до пројектно техничке документације.

**Члан 12.**

Накнада за коришћење делова путног земљишта утврђује се решењем Управљача.

Годишња накнада за коришћење делова путног земљишта плаћа се у 12 једнаких месечних рата до 15. у месецу за претходни месец.

V. НАКНАДА ЗА ПОСТАВЉАЊЕ ВОДОВОДА, КАНАЛИЗАЦИЈЕ, ЕЛЕКТРИЧНИХ ВОДОВА, ЕЛЕКТРОНСКЕ КОМУНИКАЦИОНЕ МРЕЖЕ И СЛ. НА ОПШТИНСКОМ ПУТУ И УЛИЦИ

**Члан 13.**

Обвезник накнаде за постављање водовода, канализације, електричних водова, електронске комуникационе мреже, топловода и сл. на општинском путу и улици и у заштитном појасу општинског пута и улице (у даљем тексту: накнада за постављање инсталација) је лице који користи општински пут и улицу за постављање инсталација.

**Члан 14.**

Основица накнаде за постављање инсталација је дужина постављених инсталација изражена у метрима (м).

**Члан 15.**

Висина накнада за постављање инсталација на општинском путу и улици у зависности од пречника (ширине) и врсте инсталација дата је у табели:

|  |  |
| --- | --- |
| Инсталације | Износ накнаде у динарима по метру постављених инсталација пречника до 0,01 метар |
| електронске комуникационе мреже (оптичка и телекомуникациона мрежа) | 50,00 дин/ м |
| електроенергентске и гасне | 30,00 дин/ м |
| водоводне, канализационе и топловодне | 20,00 дин/ м |

За постављање инсталација поред, испод или изнад (укрштај) општинског пута и улице плаћа се накнада зависно од врсте инсталације, по метру постављених инсталација пречника (или ширине) до 0,01 метар, а за инсталације већег пречника накнада се линеарно увећава сразмерно повећању пречника (или ширине).

Под пречником подразумева се спољни пречник инсталационог вода заједно са заштитним колонама, а под ширином подразумева се ширина инсталационог вода без обзира на облик истог.

**Члан 16.**

Накнада за постављање инсталација на општинском путу и улици утврђује се решењем Управљача и плаћа се у роковима утврђеним решењем.

**Члан 17.**

Накнаду за постављање инсталација на општинском путу и улици не плаћају директни и индиректни корисници буџетских средстава.

**Члан 18.**

Захтев за издавање сагласности за постављање инсталација на општинском путу и улици подноси се Управљачу од стране лица које поставља инсталације или лица које оно овласти.

Уз захтев се прилаже:

1. Правоснажнa грађевинскa дозволa, односно решење којим се одобрава извођење радова или обавештење о извођењу радова за које се не издаје грађевинска дозвола;

2. Извод из техничке документације на основу које је издат акт из става 2. тачка 1. овог члана, из које ће се сагледати обим грађевинских радова на јавној саобраћајној површини.

Управљач је дужан да одлучи о захтеву и подносиоцу захтева изда решење о висини утврђене накнаде за постављање инсталација у року од осам дана од дана пријема потпуног захтева.

Лице које поставља инсталације је дужно да обавести Управљача уколико дође до одступања од техничке документације на основу које је издато решење, а ради издавања коначног обрачуна за наплату накнаде.

VI. ПРИПАДНОСТ ПРИХОДА

**Члан 19.**

Приходи остварени од накнада за коришћење општинских путева и улица припадају и уплаћују се на рачун Управљача.

VII. ПРЕЛАЗНЕ И ЗАВРШНЕ ОДРЕДБЕ

**Члан 20.**

Ступањем на снагу ове Одлуке престаје да важи Решење о давању сагласности на Одлуку о утврђивању накнаде за ванредни превоз на општинским путевима и улицама на територији Града Ниша („Службени лист Града Ниша“, бр.106/2017).

**Члан 21.**

Ова одлука ступа на снагу осмог дана од дана објављивања у "Службеном листу Града Ниша“.

Број: \_\_\_\_\_\_\_\_\_\_\_\_\_\_\_\_\_\_\_\_

У Нишу, \_\_\_.\_\_\_.2019. године

**СКУПШТИНА ГРАДА НИША**

Председник

Мр Раде Рајковић